احتل المغرب المركز الثالث إفريقيا فمجال الزراعة، على حساب آخر تقرير لسنة 2019، واللي دارتو منظمة تمكين الأعمال الزراعية التابعة للبنك الدولي، بحيث حصل على معدل مرتفع بالمقارنة مع الدول الأخرى، واللي بلغ بالتحديد 64.02 نقطة. وحصلات جنوب إفريقيا على المركز الأول فهذ التصنيف، بمعدل مابعيدش بالزاف على المعدل اللي حصل عليه المغرب ، وجات من موراها كينيا فالمركز الثاني بمعدل 64.80 نقطة، ومن بعد المغرب جات زامبيا فالمركز الرابع بمعدل 63.73 نقطة. التقرير عالج البيانات الفلاحية المتعلقة ب101 دولة فمختلف بقاع العالم، ووضع تصنيفات للدول على حساب القارة اللي كتنتمي ليها، واعتمد على معايير متنوعة باش يكلاصي الدول ويوضع النقاط ليها، أهمها ما يتعلق بتوفير البذور والحصول على التمويل لحماية النباتات. وحسب التقرير، 47 دولة فالعالم هي فقط اللي استطعات تدير إصلاحات مزيانة في المجال الزراعي. واستطع المغرب يتبوؤ المرتبة الثالثة قاريا على الرغم من الإكراهات اللي شهدها فالموسم الفلاحي الماضي، واللي كان ممكن يحصل بدونها على نقط أكثر، وأبرزها قلة التساقطات المطرية اللي عرفاتها المملكة، واللي تسببات فنقص كبير فإنتاج الحبوب والقطاني. 
تقرير: المغرب جا فالمركز الثالث إفريقيا فمجال الزراعة من بعد جنوب إفريقيا وكينيا